**Кои са вещите лица**?

Вещите лица са експерти в определени области – наука, изкуство, техника, медицина. Именно защото са вещи в дадената област, те могат да дадат своето експертно заключение по конкретен въпрос. Когато, за да реши едно дело, съдията има нужда от специални знания, той назначава вещо лице и му дава определен срок, в който да отговори на поставените въпроси. Вещото лице обаче не е служител на съда – то само и единствено предлага услугите си на съда, т.е. помага със знанията си в дадена област.

Вещите лица имат роля и в изпълнителното производство. Преди [частният съдебен изпълнител](https://pravatami.bg/1620) да изнесе имота на публична продан, този имот се оценява от вещо лице, което присъства на описа на имота.

**Кой може да бъде вещо лице?**

Вещите лица трябва да притежават специална правоспособност. Условията, на които те трябва да отговарят са следните:

1. да не е осъждано за престъпление от общ характер;

2. да не е лишено от право да упражнява професия или дейност;

3. да не осъществява функции по правораздаване в системата на съдебната власт;

4. да има разрешение за постоянно пребиваване в Република България, ако лицето не е български гражданин или гражданин на Европейския съюз, на държава - страна по Споразумението за Европейското икономическо пространство, или на Конфедерация Швейцария;

5. да е вписано в съответния регистър на лицата, притежаващи определена професия, правоспособност или квалификация, когато такова вписване се изисква по закон;

6. да притежава диплома, свидетелство, удостоверение, сертификат, лиценз или друг документ, издаден от висше училище, професионална организация или учреждение по силата на закон, с който документ се удостоверява наличието на съответната квалификация или правоспособност / да заема академична длъжност - "доцент" или "професор", във висши училища, научни организации или Българската академия на науките; да има висше образование с придобита образователно-квалификационна степен "магистър" и има най-малко 5 години стаж по специалността; да има висше образование с придобита образователно-квалификационна степен "бакалавър" и има най-малко 7 години стаж по специалността; да има средно образование и най-малко 10 години стаж по специалността; да е служител на МВР и има завършено специално обучение в Академията на МВР или Научноизследователския институт по криминалистика на МВР; да е лекар с призната специалност по съдебна медицина, лекар без такава специалност, който работи в структура на лечебното заведение, осъществяващо дейност по съдебна медицина, лекар с друга медицинска специалност или лекар по дентална медицина./

Вещото лице получава възнаграждение (депозит/хонорар). То се заплаща от страните по делото и е част от [съдебните разноски](https://pravatami.bg/6365). Банковата сметка, по която се заплаща, можете да намерите на сайта на съответния съд.

За всеки съдебен район на окръжен или административен съд се съставят списъци на специалистите, утвърдени за вещи лица. Тези списъци се утвърждават от специална комисия и се публикуват на сайтовете на съответните съдилища.

**Кой може да иска назначаване на вещо лице?**

Вещото лице трябва да бъде включено в делото по инициатива на съда или по искане на някоя от страните по делото. Мога да поискам  вещо лице както с исковата молба, така и по време на съдебно заседание. Съдът постановява определение, в което посочва имената и образованието на вещото лице, както и материалите по делото, до които му се дава достъп. Съдът формулира и конкретни въпроси, на които трябва да се даде отговор.

**Може ли съдът да назначи не едно, а повече вещи лица?**

Когато въпросите, на които трябва да се даде отговор, са по-сложни и изискват по-задълбочена и комплексна проверка, съдът може да назначи повече вещи лица.В този случай, ако между вещите лица има разногласия, всяко представя отделно своето мнение пред съда. При различни становища на вещите лица обаче е възможно съдията да не успее да прецени кое е правилното. Тогава пред него стоят две алтернативи. Едната е да изиска от същите вещи лица да отговорят на допълващи въпроси, с помощта на които да се внесе яснота в спорната материя. Вторият вариант е да назначи други вещи лица.

**Какви са изискванията към вещото лице?**

За да бъде преценката на вещото лице правилна, то трябва да е безпристрастно. Например някой, който живее на семейни начала със страна по делото или пък е роднина на страна по делото, не може да бъде вещо лице. Това са обстоятелства, които пораждат напълно основателно съмнение в неговата безпристрастност.

Ако аз съм страна по дело и смятам, че назначеното вещо лице **не е** **безпристрастно,** мога да искам отстраняването му и назначаването на друго. Нещо повече – вещото лице е длъжно да съобщи на съда, ако са налице обстоятелства, които поставят под въпрос безпристрастността му. Вещото лице е длъжно да даде не само безпристрастно, но и **вярно** заключение.

**!Важно!** За даване на **невярно заключение,** вещото лице носи **наказателна отговорност.** Може да му бъде наложена и **глоба,** когато без уважителна причина не се яви на съдебното заседание, откаже да даде заключение или не представи експертизата в срок.

**В какъв срок трябва да бъде представено заключението?**

Вещото лице трябва да представи заключението си в съда най-малко **една седмица преди съдебното заседание**.

**!Важно** Ако вещото лице не спази едноседмичния срок, разглеждането на делото се отлага за друга дата.

Това е необходимо, за да се осигури достатъчно време на страните за запознаване със заключението. Тоест ако аз съм страна по дадено дело и вещото лице представи експертизата си 4 дни преди съдебното заседание, страната може да иска от съда да отложи делото за друга дата и съдът е длъжен да го направи.

Делото не се отлага само ако и двете страни заявят пред съда, че са се запознали със заключението на вещото лице и че желаят делото да се разгледа въпреки неспазването на едноседмичния срок.

**!Важно** Съдът не е длъжен да възприеме заключението на вещото лице, тъй като го преценява заедно с всички останали доказателства по делото.